Document ID: 32006R1885

KOMISIJOS REGLAMENTAS (EB) Nr. 1885/2006
2006 m. gruodžio 19 d.
nustatantis manijoko, kurio kilmės šalis yra Tailandas, tarifines Bendrijos muitų kvotas ir jų administravimą 2007 m.
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. birželio 18 d. Tarybos reglamentą (EB) Nr. 1095/96 dėl nuolaidų, pateiktų CXL sąraše, parengtame užbaigus derybas dėl GATT XXIV.6 straipsnio, įgyvendinimo (1), ypač į jo 1 straipsnio 1 dalį,
kadangi:
(1)
Pasaulinės prekybos organizacijos daugiašalių prekybos derybų metu Bendrija įsipareigojo per ketverius metus atidaryti ne didesnę kaip 21 milijono tonų tarifinę kvotą produktams, kurių KN kodai yra 0714 10 10, 0714 10 91 ir 0714 10 99 ir kurių kilmės šalis yra Tailandas, taikant iki 6 % sumažintą muitą. Šią kvotą atidaryti ir administruoti turi Komisija.
(2)
Reikia toliau naudoti administravimo sistemą, kuri užtikrintų, kad pagal šią kvotą būtų importuojami tik tie produktai, kurių kilmės šalis yra Tailandas. Todėl ir toliau importo licencija turėtų būti išduodama tik pateikus Tailando valdžios išduotą eksporto licenciją, kurios pavyzdį Tailandas yra pateikęs Komisijai.
(3)
Šių produktų importas į Bendrijos rinką tradiciškai buvo administruojamas kalendorinių metų pagrindu, todėl ir toliau reikėtų naudoti šią sistemą. Todėl būtina nustatyti kvotą 2007 metams.
(4)
Norint importuoti produktus, kurių KN kodai yra 0714 10 10, 0714 10 91 ir 0714 10 99, vadovaujantis 2000 m. birželio 9 d. Komisijos reglamentu (EB) Nr. 1291/2000, nustatančiu bendrąsias išsamias taisykles dėl importo ir eksporto licencijų bei išankstinio nustatymo sertifikatų sistemos taikymo žemės ūkio produktams (2), ir vadovaujantis 2003 m. liepos 28 d. Komisijos reglamentu (EB) Nr. 1342/2003, nustatančiu specialias išsamias grūdų ir ryžių importo ir eksporto licencijų sistemos taikymo taisykles (3), turi būti pateikta importo licencija.
(5)
Importo licencijoms, skirtoms importo tarifinių kvotų laikotarpiams, prasidedantiems nuo 2007 m. sausio 1 d., taikomas 2006 m. rugpjūčio 31 d. Komisijos reglamentas (EB) Nr. 1301/2006, nustatantis žemės ūkio produktų importo tarifinių kvotų, kurioms taikoma importo licencijų sistema, administravimo bendrąsias taisykles (4). Reglamente (EB) Nr. 1301/2006 nustatomos su paraiškomis, pareiškėjo statusu ir licencijų išdavimu susijusios išsamios taisyklės. Tuo reglamentu apribojamas importo licencijų galiojimas iki paskutinės importo tarifinės kvotos laikotarpio dienos pabaigos; jis yra taikomas nepažeidžiant papildomų sąlygų ar nukrypti leidžiančių nuostatų, nustatytų sektoriniuose reglamentuose.
(6)
Atsižvelgiant į sukauptą patirtį ir į tą faktą, kad Bendrijos nuolaida numatomas 21 000 000 tonų bendras kiekis ketverių metų laikotarpiui ir nustatytas maksimalus metinis kiekis yra 5 500 000 tonų, patartina toliau naudoti priemones, kurios, esant tam tikroms aplinkybėms, suteiktų galimybę išleisti į apyvartą didesnį produkto kiekį, nei yra numatyta importo licencijose, arba perkelti mažesnio faktiškai importuoto kiekio ir kiekio, nurodyto importo licencijoje, skirtumą.
(7)
Kad būtų užtikrintas tinkamas susitarimo taikymas, reikia nustatyti griežtą ir sistemingą kontrolės sistemą, kurioje būtų atsižvelgta į informaciją, nurodytą Tailando eksporto licencijoje ir Tailando valdžios praktiką išduodant eksporto licencijas.
(8)
Kai prašomi kiekiai yra didesni, nei turimi kiekiai, reikėtų numatyti kiekių sumažinimo mechanizmą, kad nebūtų viršytas numatytas metinis kiekis.
(9)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
I SKYRIUS
KVOTOS ATIDARYMAS
1 straipsnis
1. 2007 m. sausio 1 d. - gruodžio 31 d. laikotarpiui yra atidaroma 5 500 000 tonų manijoko, kurio KN kodai yra 0714 10 10, 0714 10 91 ir 0714 10 99 ir kurio kilmės šalis yra Tailandas, importo tarifinė kvota.
Kvotai taikomas muitas yra 6 % ad valorem.
Kvotos eilės numeris yra 09.4008.
2. 1 dalyje nurodytiems produktams taikomas šio reglamento nustatytas režimas, jei jie importuojami pagal importo licencijas, išduodamas pateikus Tailando vyriausybės Prekybos ministerijos Užsienio prekybos departamento išduotą eksporto į Bendriją licenciją, toliau vadinamą „eksporto licencija“.
3. Taikomos Reglamentų (EB) Nr. 1291/2000, (EB) Nr. 1342/2003 ir (EB) Nr. 1301/2006 nuostatos, išskyrus atvejus, kai šiame reglamente numatyta kitaip.
II SKYRIUS
EKSPORTO LICENCIJOS
2 straipsnis
1. Eksporto licencijos originalas ir mažiausiai viena kopija pateikiama ant blanko, kurio pavyzdys pateikiamas I priede.
Blanko matmenys - maždaug 210 × 297 milimetrai. Išduodamo originalo popierius baltas, su rėminio ornamentinio geltonos spalvos rašto fonu, kad būtų galima nustatyti mechaniniais ar cheminiais būdais padarytas klastotes.
2. Eksporto licencija pildoma anglų kalba.
3. Eksporto licencijos originalas ir kopijos pildomi arba spausdinimo mašinėle arba ranka. Pastaruoju atveju būtina rašyti rašalu ir spausdintinėmis raidėmis.
4. Ant kiekvienos eksporto licencijos yra iš anksto atspausdintas serijinis numeris; licencijos viršutiniame laukelyje taip pat yra ir licencijos numeris. Kopijų numeriai yra tokie patys kaip ir originalo.
3 straipsnis
1. Eksporto licencija galioja 120 dienų nuo jos išdavimo datos. Licencijos išdavimo data įtraukiama į licencijos galiojimo laikotarpį.
Licencija galioja, jei visi jo laukeliai yra tinkamai užpildyti ir deramai patvirtinti, remiantis šio straipsnio 2 dalimi. „Shipped weight“ laukelyje kiekis rašomas žodžiais ir skaičiais.
2. Eksporto licencija laikoma tinkamai patvirtinta, jei joje nurodoma išdavimo data, uždėtas išduodančiosios institucijos antspaudas ir yra įgalioto asmens ar asmenų parašai.
III SKYRIUS
IMPORTO LICENCIJOS
4 straipsnis
Importo licencijos paraiška importuoti produktus, kurių KN kodai yra 0714 10 10, 0714 10 91 ir 0714 10 99 ir kurių kilmės šalis yra Tailandas, pateikiama kompetentingoms valstybių narių institucijoms kartu su eksporto licencijos originalu.
Eksporto licencijos originalas lieka importo licenciją išduodančioje įstaigoje. Tačiau, jei paraiškoje importo licencijai gauti yra nurodoma tik dalis kiekio, kuriam išduota eksporto licencija, tai išduodanti institucija ant originalo pažymi kiekį, kuriam buvo išduota importo licencija ir, uždėjus savo antspaudą, grąžina originalą pareiškėjui.
Išduodant importo licenciją atsižvelgiama tik į kiekį, nurodytą „Shipped weight“ eksporto licencijos laukelyje.
5 straipsnis
Jei iškrovus siuntą nustatoma, kad faktiškai iškrautas didesnis tos pačios siuntos kiekis, nei yra nurodytas importo licencijoje ar licencijose, tai institucijos, išdavusios importo licenciją ar licencijas, importuotojo prašymu kuo greičiau elektroniniu būdu Komisijai perduoda kiekvieno atskiro atvejo Tailando eksporto licencijos ar licencijų numerius arba importo licencijų numerius, perteklinį kiekį ir laivo pavadinimą.
Komisija susisiekia su Tailando valdžia, kad ši išduotų naujas eksporto licencijas.
Kol neparengtos naujos licencijos, perviršiai negali būti išleidžiami į laisvą apyvartą pagal šio reglamento nuostatas, išskyrus, jei dėl atitinkamų kiekių pateikiamos naujos importo licencijos.
Naujos importo licencijos išduodamos taikant 10 straipsnyje nustatytas sąlygas.
6 straipsnis
Nukrypstant nuo 5 straipsnio trečios pastraipos, kai nustatoma, kad faktiškai iškrautas tos pačios siuntos kiekis, pristačius tam tikrą krovinį, viršija pateiktoje importo licencijoje ar licencijose numatytą kiekį ne daugiau kaip 2 %, importuotojui pareikalavus, į laisvą apyvartą išleidžiančios valstybės narės kompetentingos institucijos leidžia išleisti į laisvą apyvartą perteklinį kiekį, importuotojui sumokėjus ne didesnį negu 6 % ad valorem muitą ir pateikus užstatą, kurio suma lygi Bendrojo muitų tarifo nustatyto muito ir sumokėto muito skirtumui.
Užstatas grąžinamas, į laisvą apyvartą išleidžiančios valstybės narės kompetentingoms institucijoms pateikus papildomą importo licenciją dėl atitinkamo kiekio. Pateikiant prašymus papildomoms licencijoms, Reglamento (EB) Nr. 1291/2000 15 straipsnio 2 dalyje arba šio reglamento 8 straipsnyje nurodytas užstatas nereikalaujamas.
Papildomos importo licencijos išduodamos taikant 10 straipsnyje nustatytas sąlygas ir pateikus vieną ar daugiau Tailando valdžios institucijų išduotų naujų eksporto licencijų.
Papildomos importo licencijos 20 laukelyje yra vienas iš II priede esančių įrašų.
Užstatas negrąžinamas, jei dėl to kiekio papildoma importo licencija nepateikiama per keturis mėnesius nuo pirmoje pastraipoje nurodytos išleidimo į apyvartą deklaracijos, išskyrus, kai tai įvyksta dėl force majeure. Jis negrąžinamas būtent už tuos kiekius, kuriems nebuvo išduota nauja importo licencija pagal 10 straipsnio 1 dalį.
Kompetentingai institucijai įvedus papildomos importo licencijos kiekį ir patvirtinus įrašą, kai pirmoje šio straipsnio pastraipoje numatytas užstatas grąžinamas, licencija kaip įmanoma greičiau grąžinama išduodančiajai įstaigai.
7 straipsnis
Importo licencijų paraiškos, remiantis šiuo reglamentu, gali būti pateikiamos visose valstybėse narėse, o išduotos licencijos galioja visoje Bendrijoje.
Reglamento (EB) Nr. 1291/2000 5 straipsnio 1 dalies pirmos pastraipos ketvirta įtrauka netaikoma šiuo reglamentu remiantis importuojamiems produktams.
8 straipsnis
Nukrypstant nuo Reglamento (EB) Nr. 1342/2003 12 straipsnio, šiuo reglamentu numatytų importo licencijų užstatas yra 5 EUR už toną.
9 straipsnis
1. Importo licencijos paraiškos ir importo licencijos 8 laukelyje nurodoma „Tailandas“.
2. Importo licencijoje nurodoma:
a)
24 laukelyje įrašomas vienas iš III priede išvardytų įrašų;
b)
20 laukelyje nurodoma ši informacija:
i)
Tailando eksporto licencijoje nurodytas laivo pavadinimas;
ii)
Tailando eksporto licencijos numeris ir data.
3. Importo licencija priimama kaip išleidimo į apyvartą deklaracijos patvirtinimas tik tuo atveju, jei suinteresuotai šaliai pateikus vieną iš konosamento kopijų įrodoma, kad produktai, kuriuos prašoma išleisti į apyvartą, buvo atplukdyti į Bendriją importo licencijoje nurodytu laivu.
4. Pagal šio reglamento 6 straipsnį ir nukrypstant nuo Reglamento (EB) Nr. 1291/2000 8 straipsnio 4 dalies, į apyvartą išleistas kiekis negali viršyti 17 ir 18 importo licencijos laukeliuose nurodyto kiekio. Norint tai nurodyti, minėtos licencijos 19 skirsnyje įrašomas skaičius 0.
10 straipsnis
1. Kai kiekis, nurodytas paraiškose importo licencijoms gauti, viršija 1 straipsnyje numatytą kiekį, Komisija nustato prašomam kiekiui taikomą paskirstymo koeficientą arba nusprendžia paraiškų nepatenkinti.
2. Importo licencija išduodama penktą darbo dieną nuo paraiškos pateikimo dienos, atsižvelgiant į priemones, kurių Komisija imasi pagal 1 dalį.
3. Jei pagal 1 dalį nustatomas paskirstymo koeficientas, paraiškas galima atsiimti per 10 darbo dienų po minėto koeficiento paskelbimo.
Jei paraiška atsiimama, pagal 2 dalį išduotos licencijos grąžinamos.
Atsiėmus paraiškas, yra grąžinamas užstatas. Grąžinamas ir už nepatenkintas paraiškas pateiktas užstatas.
4. Jei neįvykdomos importo licencijos išdavimą reglamentuojančios sąlygos, Komisija, prieš tai pasikonsultavusi su Tailando valdžios institucijomis (jei būtina), gali imtis atitinkamų priemonių.
11 straipsnis
Nukrypstant nuo Reglamento (EB) Nr. 1342/2003 6 straipsnio, paskutinė importo licencijos galiojimo laikotarpio diena atitinka paskutinę atitinkamos eksporto licencijos galiojimo laikotarpio dieną, prie jos pridėjus 30 dienų. Tačiau remiantis Reglamento (EB) Nr. 1301/2006 8 straipsniu, ši paskutinė galiojimo diena negali būti vėlesnė nei 2007 m. gruodžio 31 d.
12 straipsnis
1. Kiekvieną darbo dieną valstybės narės, naudodamos Komisijos parengtus blankus ir jos informacinėje sistemoje numatytomis sąlygomis, apie kiekvieną importo licencijos paraišką tik elektroniniu būdu pateikia Komisijai šią informaciją:
a)
kiekį, kuriam prašoma išduoti importo licenciją, kai reikia, su nuoroda „papildoma importo licencija“;
b)
viršutiniame licencijos laukelyje nurodytą pateiktos eksporto licencijos numerį;
c)
eksporto licencijos išdavimo datą;
d)
bendrą kiekį, kuriam išduota eksporto licencija.
2. Ne vėliau, nei baigiantis pirmiesiems šešiems 2008 m. mėnesiams, importo licencijas išduoti įgaliotos institucijos elektroniniu būdu 1 dalyje numatytomis sąlygomis perduoda Komisijai išsamų neišnaudotų kiekių, patvirtintų kitoje importo licencijos pusėje, sąrašą, laivo pavadinimą ir vežimo į Bendriją sutarties numerį bei atitinkamų eksporto licencijų numerius.
IV SKYRIUS
BAIGIAMOSIOS NUOSTATOS
13 straipsnis
Šis reglamentas įsigalioja 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. gruodžio 19 d.

Labels: 3
17
18